Klaus Kjær (DF), 1999-11-23:
Der skal ikke være tvivl om, at også Dansk Folkeparti ønsker en øget kvalitet i evalueringsprocessen.
Det gamle ordsprog om i stedet for at hjælpe en mand med at fange en fisk, så han har mad til én dag, så lærer man ham at fremstille et fiskenet, fordi så får han mad resten af livet.
Det gælder jo stadig væk, det gamle ordsprog.
I Dansk Folkeparti mener vi, at det ikke alene er et fattigdomsproblem, og selvfølgelig skal fattigdommen prioriteres højt, men det er også et spørgsmål om uddannelse frem for her og nu-hjælp.
Der har jo været utallige eksempler på mere eller mindre fejlslåede projekter, f.eks. i form af overdreven konsulentbistand.
En lille landsby får måske installeret en pumpe, og så sender man en konsulent ned, som skal rådgive og vejlede befolkningen i de mest elementære ting om, hvordan man nu reparerer den her pumpe, hvis den går i stykker.
Det er bare et eksempel på en prioritering, hvor man hellere fra starten skulle lære befolkningen: Hvordan betjener vi den her pumpe?
Hvad gør de, hvis den går i stykker, osv.?
Altså NGO-ernes rolle skal man nu passe på ikke at overdrive.
I Dansk Folkeparti mener vi selvfølgelig også, at mange NGO-ere gør et glimrende og godt stykke arbejde, men der er altså også mange eksempler på manglende koordination, nogle projekter, som aldrig bliver til andet end ord og programerklæringer, men som ikke munder ud i konkrete projekter.
Der mener jeg også at vi i kvalitetsvurderingen skal følge op i forbindelse med evalueringer, også hvad angår NGO'ernes arbejde, så vi er bedre rustet til næste gang, der iværksættes et projekt.
Noget helt andet er, at Dansk Folkeparti ikke mener, at vi bør opretholde det verdensrekordhøje niveau, som 1 pct. af bruttonationalindkomsten er.
Vi mener, at 0,7 pct. nok er et mere realistisk tal eller i hvert fald mere på linje med, hvad de øvrige landes befolkninger forholdsmæssigt yder.
Men hvem siger egentlig, at vi skal afsætte en given procent på budgettet til udviklingsbistand?
Hvorfor gør man ikke, som man gør med andre sager: afsætter et beløb hvert eneste år på finansloven?
Det gør man jo ikke, man afsætter et beløb, og det kan selvfølgelig reguleres op og ned.
Dansk Folkeparti vil derfor, med disse synspunkter, stille følgende forslag til vedtagelse: Forslag til vedtagelse
Folketinget opfordrer regeringen til at arbejde for, at der til hvert finansår lægges et budget for udviklingsbistand, og at der afsættes en bevilling med et givet antal kroner, startende med et beløb, der svarer til 0,7 pct. af bruttonationalproduktet. Der vil herefter være et stigende behov for at øge opfølgningen og foretage en løbende tilpasning i bistanden.
På den baggrund opfordrer Folketinget regeringen til at øge evalueringsindsatsen og årligt over for Folketinget at fremlægge et samlet evalueringsprogram.
Da Folketinget endvidere tillægger de uafhængige evalueringer en væsentlig betydning for at sikre bistandens kvalitet, opfordres regeringen ligeledes til at sikre en mere afbalanceret medvirken af både danske og udenlandske konsulentvirksomheder i evalueringerne.
Folketinget opfordrer regeringen til sammen med bistandsaktører at styrke koordineringen af bistandsindsatsen.
Folketinget opfordrer derudover regeringen til at fremlægge forslag til revision af »Strategi for dansk udviklingspolitik frem mod år 2000«, der fastholder fattigdomsbekæmpelse som den overordnede målsætning for bistanden, samt at fremlægge forslag, som inddrager lokale indsatser i forbindelse med flygtningekatastrofer.
Regeringen opfordres til aktivt at inddrage Folketinget i tilrettelæggelsen af Danmarks fremtidige udviklingspolitik«.